**Thyholmsangen**

**JYDERNES LANDSKAB KLØVES AF FJORDEN,**

hvor Oddesund forbindes med Thy,

og dér hvor vejen drejer mod norden,

dukker du frem bag en rosenrød sky:

*Skønne Thyholm, grønne Thyholm,*

*smukt blev du formet af tidernes tand.*

*Agerbrugsland, engdrag og strand*

*kranses af fjordens vand.*

**FORÅRET FYLDER LUFTEN MED TONER**

-viben er først – for den viser vej,

og i hvert krat man ser anemoner

folde sig ud som en hilsen til dig:

*Skønne Thyholm...*

**DUFTEN AF MULD – AF TANG OG AF TJÆRE**

det giver travlhed og energi,

landmand og fisker mærker det gære,

arbejdet kalder på dem i det fri.

*Skønne Thyholm...*

**BØLGERNE KLUKKER SAGTE MOD STRANDEN,**

nu er det sommer endnu engang.

Voksne og børn de nyder hinanden,

luften vibrerer af latter og sang.

*Skønne Thyholm...*

**MEN SNART VI HØRER AFSKEDENS TONER**

varsle, at sommeren går på hæld,

der drysses guld i træernes kroner,

mørket det længes hver eneste kvæld.

*Skønne Thyholm...*

**VILDGÆS PÅ TRÆK I SNORLIGE KILER**

-dæmpede lyde – knitrende sne –

barsk er din egn, mens sommeren hviler,

indtil vi atter får solen at se.

*Skønne Thyholm...*

**